1Zabur Nabi Daud. Ca-e keu teureuseumi Baét Allah. 2Ulôn pujoe Droeneueh, ya TUHAN, sabab Droneueh ka neupeuseulamat ulôn dan hana neupeubiyeu musoh ulôn jisurak lôn. 3TUHAN Allah ulôn, ulôn meuhôi Droeneueh lôn lakée tulông, dan Droeneueh neupeupuléh ulôn. 4Droeneueh nyang peuseuliseh ulôn nibak álam mawöt, dan peu udeb ulôn nibak lamkawan ureuëng-ureuëng maté. 5Meuca-e kheueh lagu puja ngon pujoe keu TUHAN, hai umat Gobnyan nyang seutia, dan meusyuko kheueh ubak Nyang Mahasuci. 6Sabab TUHAN geubeungéh na kheueh sikeujab, meunyoe nyang jroh-jroh sabe na siumu masa. Bak watée malam sabe ulôn mo, teuma beungoh uroe ulôn meugeumbira. 7Watée meurasa aman ulôn peugah, "Ulôn hana soe peutaloe!" 8Sabab Droeneueh gét that até keu ulôn, ya TUHAN, Droeneueh peujeuet ulôn lagée gunong nyang kukoh. Teuma óh lheueh nyan Droeneueh neumusöm nibak ulôn, dan ulôn jiteuka teumakot. 9Ubak Droeneueh, ya TUHAN, ulôn meulakée, ubak TUHAN ulôn meuharab, 10"Keupeue guna jih nibak Droeneueh meunyoe ulôn maté dan jipeutron u dalam kubu? Peu kheueh mungken ureuëng maté jipujoe Droeneueh dan jijak peusampoe keuhai seutia Droeneueh? 11Deungoe kheueh, ya TUHAN, dan neugaséh kheueh keu ulôn. TUHAN tulông kheueh ulôn!" 12Mo ulôn nyang meuba-e ka neu-ubah jeuet keu meunari nyang geumbira, neucok keuseudehan ulôn dan neupeupeunoh lôn deungon suka cita. 13Dan ulôn hana kutem iem droe; ulôn meuca-e lagu seumujoe keu Droeneueh, ya TUHAN Allah lôn, dan meusyuko ubak Droeneueh keu siumu masa!
Copyright